
Álom és integráció. Juno Sospita a Szövetséges háborúban

Kulcsszavak: Juno Sospita; Szövetséges Háború; Róma; Latinok
Kr.e. 90-ben, a Szövetséges Háború hajnalán, egy figyelemfelkeltő ügy került a római Senatus elé: Caecilia Metella álmában Juno Sospita el akarta hagyni Rómát, melyet Caecilia csak nagy nehézségek árán tudott megakadályozni. A Senatus erre reagálva elrendelte Juno Sospita templomának felújítását (Cicero De Divinatione 1.4; Julius Obsequens 55). Az álom hosszú idő óta foglalkoztatta a vallástörténettel foglalkozó kutatókat, azonban egy, az ügyhöz köthető másik kérdés csak az utóbbi évtizedekben kapott figyelmet: pontosan Juno Sospita melyik szentélye lett felújítva az álom hatására? Kettő lehetséges helyszín is felmerült: a 193-ban a Forum Holitoriumon felhúzott szentély, valamint az istennő ősi kultuszközpontja a Rómától délkeleti irányban fekvő Lanuviumban. A válasz nem egyértelmű, bár az utóbbi évtizedekben többen is érveltek Lanuvium vagy Róma mellett. Írásomban, Mouritsen gondolatébresztő elméletére alapozva (H. Mouritsen: Italian Unification. Institute of Classical Studies. University of London. 1998.), megkísérlem az epizódot összekapcsolni a korszak politikai eseményeivel, melyeknek összeegyeztetéséből világosabb képet kaphatunk a templom felújításának politikai vonatkozásairól, és helyszínéről is.



